# Syðrugøta

Syðrugøta [ˈsiːɹʊˌgøːta] és un poble de l'est de l'illa d'Eysturoy, a les Fèroe. Fins al 2009 va formar part del municipi de Norðragøta, any en què es aquest es va fusionar amb el de Leirvík per a formar el municipi d'Eystur. L'1 de gener de 2021 tenia 479 habitants.

## Etimologia

Syðrugøta significa "camí de sud", en oposició a al poble veí de Norðragøta. Aquesta zona adjacent a la badia Gøtuvík ha estat coneguda històricament com a Gøta ("camí"), fent referència al fet que la zona era lloc de pas obligat a la ruta habitual entre el Skálafjørður i la part oriental i septentrional de l'illa. Actualment el nom de Gøta s'usa principalment per a referir-se a Norðragøta.

## Geografia

La localitat està situada a la costa oriental de l'ílla d'Eysturoy, a la capçalera de la badia de Gøtuvík. Dos petits rius creuen el poble: el Matará i el Juksnará. Syðrugøta es troba a tan sols 3 km per carretera de la gran aglomeració urbana de la riba est del Skálafjørður, una de les més importants de l'arxipèlag. Immediatament al nord, també a la capçalera de la badia hi ha els pobles de Gøtugjógv i Norðragøta, la capital del municipi d'Eystur. Seguint vers al nord, a tan sols 2 km de Syðrugøta hi ha el túnel de Leirvík (Leirvikartunnilin en feroès), de 2238 metres de llargada.

## Història

La primera menció escrita del poble és del segle xvi, tot i que sens dubte té un origen molt més antic. Diverses excavacions arqueològiques han demostrat que Syðrugøta és un dels assentaments més antics de les Illes Fèroe, ja que aquí s'hi han trobat restes d'assentaments dels primers pobladors vikings. Entre d'altres coses, s'hi van trobar rastres d'una antiga església situada prop de la costa. Molts creuen que Tróndur í Gøtu va viure i va tenir la seva seu a Syðrugøtu, ja que des d'aquí hi ha una bona vista vers l'horitzó de la badia i perquè estaria molt a prop de la seva flota, que es trobava barada a Undir Gøtueiði. A Syðrugøta encara hi ha restes d'algunes antigues granges centenàries que no s'han excavat.

## Referències

* ↑ «Statistical Database» (en anglès). Arxivat de l'original el 2020-07-06. [Consulta: 4 agost 2019]. «Base de dades estadística de les Illes Fèroe»
* ↑ «Syðrugøta, Fuglafjørður and Leirvík» (en anglès). stamps.posta.fo. [Consulta: 23 novembre 2019].
* ↑ «Syðrugøta» (en anglès). faroeislands.dk. [Consulta: 23 novembre 2019].
* ↑ «Mapa de les Illes Fèroe» (en danès). Trap Danmark. [Consulta: 23 novembre 2019].
* ↑ «Tunlar» (en feroès). Landsverk. Arxivat de l'original el 2015-10-02. [Consulta: 23 novembre 2019].
* ↑ «Eysturoyar sýsla» (en feroès). Heimabeiti. Arxivat de l'original el 2015-07-15. [Consulta: 23 novembre 2019].
* ↑ «Archaeology of Viking Age Faroe Islands» (en anglès). sagy.vikingove.cz. [Consulta: 23 novembre 2019].
* ↑ «Towards an Archaeology of the Early Church Sites» (en anglès). Acta Archaeologica, 29-12-2011. DOI: 1600-0390.2011.00391.x 10.1111/j. 1600-0390.2011.00391.x. ISSN: 1600-0390.

## Vegeu també

* Llista de municipis de les Illes Fèroe.
* Llista de túnels de les Illes Fèroe.
* Caça de balenes a les Illes Fèroe.

## Enllaços externs

* Web de l'ajuntament d'Eystur Arxivat 2008-12-24 a Wayback Machine. (en feroès)